Skatteministeriet J. nr. 13-0578850

Udkast

**Forslag**

til

**Lov om ændring af lov om en børne- og ungeydelse og lov om børnetilskud og forskudsvis udbetaling af børnebidrag**

(Lovfæstelse af ændret anvendelse af optjeningsprincippet i sager om børne- og ungeydelse og børnetilskud)

**§ 1**

I lov om en børne- og ungeydelse, jf. lovbekendtgørelse nr. 964 af 19. september 2011, som ændret ved § 7 i lov nr. 1382 af 28. december 2011, § 9 i lov nr. 326 af 11. april 2012, § 2 i lov nr. 920 af 18. september 2012 og § 2 i lov nr. 1398 af 23. december 2012, foretages følgende ændringer:

**1.** I *§ 2, stk. 1, nr. 7, 1. pkt.,* indsættes efter ”vedrører”: ”, jf. dog stk. 4”.

**2.** I *§ 2* indsættes som *stk. 4:*

”*Stk. 4.* I tilfælde omfattet af Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger finder forordningens artikel 6 om sammenlægning af perioder anvendelse.”

**§ 2**

I lov om børnetilskud og forskudsvis udbetaling af børnebidrag, jf. lovbekendtgørelse nr. 856 af 23. august 2012, som ændret ved § 1 i lov nr. 1398 af 23. december 2012 og § 5 i lov nr. 894 af 4. juli 2013, foretages følgende ændringer:

**1.** I *§ 5 a, stk. 1*, indsættes efter ”vedrører”: ”, jf. dog stk. 4”.

**2.** I *§ 5 a* indsættes efter stk. 3 som nyt stykke*:*

”*Stk. 4.* I tilfælde omfattet af Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger finder forordningens artikel 6 om sammenlægning af perioder anvendelse.”

Stk. 4 bliver herefter stk. 5.

**§ 3**

Loven træder i kraft dagen efter bekendtgørelsen i Lovtidende.

*Bemærkninger til lovforslaget*

## *Almindelige bemærkninger*

*1. Indledning*

Det foreslås at lovfæste den allerede ændrede administration af optjeningsprincippet, hvorefter sammenlægningsprincippet for personer omfattet af Europa-Parlamentet og Rådets forordning (EF) nr. 883/04 af 29. april 2004 om koordinering af de sociale sikringsordninger (herefter forordning nr. 883/04) anvendes.

Regeringen har efter en grundig juridisk vurdering måttet konkludere, at Danmark ikke kan opretholde den tidligere administration af optjeningsprincippet for børne- og ungeydelsen og ydelser efter lov om børnetilskud og forskudsvis udbetaling af børnebidrag (børnetilskudsloven). Dette er sket i forlængelse af, at Kommissionen ligeledes har vurderet, at den tidligere administration er i strid med Danmarks EU-retlige forpligtelser. Danmark har herefter en forpligtelse til at sikre, at den danske lovgivning er i overensstemmelse med EU-retten.

*2. Lovforslagets formål og baggrund*

De danske regler om optjeningsprincippet blev indført ved lov nr. 1609 af 22. december 2010 og fik virkning den 1. januar 2012. Denne lov omfatter alle borgere uanset nationalitet. Det vil sige, at reglerne blev udformet således, at de også skulle gælde for personer omfattet af forordning nr. 883/04.

Optjeningsprincippet betyder, at en person skal have en vis beskæftigelses- eller bopælsperiode her i riget for at kunne modtage den fulde børne- og ungeydelse og ydelser efter børnetilskudsloven.

I forlængelse af en henvendelse fra Kommissionen måtte regeringen konkludere, at det ikke var juridisk korrekt, at man fra dansk side stillede krav om en vis beskæftigelses- eller bopælsperiode alene her i riget for personer omfattet af forordning nr. 883/04. Beskæftigelses- eller bopælsperioder i andre EU/EØS-lande og Schweiz skal således medregnes for personer omfattet af forordning nr. 883/04, når optjeningsprincippet skal opfyldes (sammenlægningsprincippet). Regeringen har ved sin juridiske vurdering af sagen blandt andet lagt vægt på, at EU- Domstolen efter indførelsen af optjeningsprincippet for børne- og ungeydelse og børnetilskud har afsagt to domme i henholdsvis 2011 og 2013 (C-257/10, Bergström og C-619/11, Chassart), der bidrager til en ny forståelse af sammenlægningsprincippets rækkevidde.

Regeringen meddelte herefter Kommissionen, at den agtede at overholde sine EU-retlige forpligtelser og fremsætte lovforslag med henblik på at bringe lovgivningen i overensstemmelse med EU-retten. Nærværende lovforslag er en udmøntning heraf.

Da forordning nr. 883/04 er umiddelbart gældende i Danmark, er administrationen af optjeningsprincippet allerede ændret, så sammenlægningsprincippet i forordningen anvendes.

*3. Gældende ret*

Optjeningsprincippet for ret til børne- og ungeydelse og ydelser efter børnetilskudsloven blev indført med virkning fra 1. januar 2012. Ret til den fulde ydelse er efter loven betinget af, at mindst en af de personer, der har forsørgelsespligten overfor barnet, har haft bopæl eller beskæftigelse her i riget i mindst 2 år inden for de seneste 10 år forud for den periode, udbetalingen vedrører. Retten til fuld ydelse optjenes gradvist, således at der efter 6 måneders bopæl eller beskæftigelse er ret til 25 pct. af ydelsen. Efter 1 år er der ret til 50 pct., efter 1½ år 75 pct., og efter 2 år 100 pct.

Optjeningsprincippet omfatter modtagere af børne- og ungeydelse og ydelser efter børnetilskudsloven. Optjeningsprincippet var forudsat at gælde for alle uanset borgerens nationalitet, herunder borgere omfattet af forordning nr. 883/04. Dog blev flygtninge undtaget fra optjeningsprincippet ved lov nr. 1398 af 23. december 2012 med virkning fra 1. januar 2013, ligesom perioder med bopæl eller beskæftigelse i Grønland og på Færøerne ved samme lov blev ligestillet med perioder med bopæl eller beskæftigelse i Danmark.

Skatteministeriet og Social- og Integrationsministeriet meddelte den 9. juli 2013 Udbetaling Danmark, som administrerer børne- og ungeydelsen samt ydelserne efter børnetilskudsloven, at Udbetaling Danmark med øjeblikkelig virkning skulle administrere optjeningsprincippet i overensstemmelse med sammenlægningsprincippet i artikel 6 i forordning nr. 883/04.

Desuden blev det meddelt, at allerede afgjorte sager om nedsættelse af børne- og ungeydelse og børnetilskud i henhold til optjeningsprincippet, for så vidt angår personer omfattet af forordning nr. 883/04, skulle genoptages.

Der er således allerede iværksat en ændret administration af optjeningsprincippet for personer omfattet af forordningen, således at beskæftigelses- og bopælsperioder, der er tilbagelagt efter en anden medlemsstats, EØS-stats eller schweizisk lovgivning, for disse personer medregnes ved vurderingen af, om der er optjent ret til børne- og ungeydelsen eller ydelser efter børnetilskudsloven.

*4. Lovforslaget*

Det foreslås at lovfæste den allerede ændrede administration af optjeningsprincippet således, at det tydeliggøres, at sammenlægningsprincippet for personer omfattet af forordning nr. 883/04 finder anvendelse.

Ordlyden af de eksisterende lovbestemmelser udelukker ikke i sig selv, at man iagttager sammenlægningsprincippet i forbindelse med anvendelsen af det eksisterende optjeningsprincip. Men det står med stor tydelighed flere steder i bemærkningerne til lovforslaget om indførelse af optjeningsprincippet (lovforslag nr. L79 af 17. november 2010, FT 2010-11, tillæg A), at hensigten med indførelsen af optjeningsprincippet var, at beskæftigelses- og bopælsperioder skulle være tilbagelagt i Danmark, således at man kun opnår ret til ydelser, hvis man har en reel tilknytning til Danmark. Den danske lovgivning er dermed ikke i overensstemmelse med EU-retten.

Danmark har en forpligtelse til at sikre, at den danske lovgivning er i overensstemmelse med EU-retten, selvom administrationen allerede er ændret. Hertil kommer, at retssikkerhedsmæssige hensyn tilsiger, at lovgivningen klart afspejler Danmarks EU-retlige forpligtelser. På den baggrund foreslås det at ændre loven. Dette har Danmark tillige tilkendegivet i sit svar til Kommissionen den 18. juni 2013.

Når sammenlægningsprincippet i forordning nr. 883/04 finder anvendelse i forhold til optjeningsprincippet for børne- og ungeydelsen og ydelser efter børnetilskudsloven, indebærer det en forpligtelse til at medregne beskæftigelses- og bopælsperioder, der er tilbagelagt efter en anden medlemsstats, EØS-stats eller schweizisk lovgivning, ved vurderingen af, om der er optjent ret til disse ydelser.

De fleste personer omfattet af forordning nr. 883/04 vil have haft bopæl eller beskæftigelse i en medlemsstat i mindst 2 år inden for de seneste 10 år, og de vil således opfylde optjeningsprincippet og have ret til fulde ydelser, når de øvrige betingelser herfor er opfyldt.

Da forordning nr. 883/04 har forrang for national lovgivning, er den umiddelbart gældende i Danmark, og administrationen af optjeningsprincippet er derfor allerede ændret, så sammenlægningsprincippet i forordningen anvendes. Lovforslagets formål er således at tilrette lovgivningen, så den klart afspejler forpligtelserne i henhold til artikel 6 i forordningen.

*5. Økonomiske konsekvenser for det offentlige*

Da lovforslaget lovfæster den allerede gældende administration af optjeningsprincippet, medfører lovforslaget i sig selv ingen økonomiske konsekvenser for det offentlige. De økonomiske konsekvenser kan således henføres til, at administrationen af optjeningsprincippet er ændret.

Den ændrede administration af optjeningsprincippet skønnes at medføre merudgifter på ca. 20 mio. kr. årligt før tilbageløb og ca. 15 mio. kr. årligt efter tilbageløb. I 2013 skønnes halv virkning som følge af, at der siden medio 2013 er administreret i overensstemmelse med EU-retten.

Det skønnes endvidere, at ca. 1.800 modtagere omfattet af forordning nr. 883/04 på et givet tidspunkt vil få fuld ydelse i stedet for reduceret ydelse som konsekvens af den ændrede administration af optjeningsprincippet. Disse modtagere får ydelse for tilsammen ca. 2.900 børn.

Da den ændrede anvendelse af optjeningsprincippet har virkning fra 1. januar 2012, vil der være en række genoptagelsessager. Disse skønnes samlet set at udgøre ca. 20 mio. kr., der forudsættes udbetalt i 2014.

Lovforslaget har ingen provenumæssige konsekvenser for kommunerne og regionerne.

|  |  |  |  |  |  |  |
| --- | --- | --- | --- | --- | --- | --- |
| **Tabel 1. Økonomiske konsekvenser af ophævelse af optjeningsprincippet for EU/EØS-borgere** | | | | | | |
|  | Indkomstår | | | Finansår | |  |
| Mio. kr. (2014-niveau) | 2013 | 2014 | 2015 og senere år | 2013 | 2014 | Varig virkning |
| *Umiddelbar merudgift* |  |  |  |  |  |  |
| Ændret anvendelse af optjeningsprincippet | -10 | -20 | -20 | -10 | -20 | - |
| Genoptagelsessager | 0 | -20 | 0 | 0 | -20 | - |
| I alt, før tilbageløb og adfærd | -10 | -40 | -20 | -10 | -40 |  |
| Merudgift efter tilbageløb og adfærd | -8 | -30 | -15 | - | - | -15 |

*6. Administrative konsekvenser for det offentlige*

En ændret anvendelse af optjeningsprincippet under iagttagelse af sammenlægningsprincippet skønnes at koste 0,5 mio. kr. årligt i øget administration. Administrationen af optjeningsprincippet er allerede ændret. Derfor skønnes lovforslaget ikke i sig selv at medføre administrative konsekvenser for det offentlige.

*7. Økonomiske konsekvenser for erhvervslivet*

Lovforslaget indebærer ikke økonomiske konsekvenser for erhvervslivet.

*8. Administrative konsekvenser for erhvervslivet*

Lovforslaget indebærer ikke administrative konsekvenser for erhvervslivet.

*9. Administrative konsekvenser for borgerne*

Administrationen af optjeningsprincippet er allerede ændret. Derfor skønnes lovforslaget ikke at medføre administrative konsekvenser for borgerne.

*10. Miljømæssige konsekvenser*

Lovforslaget har ingen miljømæssige konsekvenser.

*11. Forholdet til EU-retten*

Børne- og ungeydelse samt ydelser efter børnetilskudsloven er sociale sikringsydelser omfattet af forordning nr. 883/04. Forordningen indeholder regler om koordinering af medlemsstaternes sociale sikringsordninger.

Efter artikel 6 i forordning nr. 883/04 gælder et sammenlægningsprincip, hvorefter beskæftigelses- og bopælsperioder, der er tilbagelagt efter en anden medlemsstats lovgivning, skal medregnes ved vurderingen af, om der er optjent ret til børne- og ungeydelsen eller ydelser efter børnetilskudsloven.

Før Kommissionen henvendte sig til regeringen, og før regeringens juridiske vurdering, blev optjeningsprincippet anvendt uden iagttagelse af sammenlægningsprincippet i artikel 6 i forordning nr. 883/04.

Når sammenlægningsprincippet i artikel 6 i forordning nr. 883/04 finder anvendelse i forhold til optjeningsprincippet for børne- og ungeydelsen og ydelserne efter børnetilskudsloven, indebærer det en forpligtelse til at medregne beskæftigelses- og bopælsperioder, der er tilbagelagt efter en anden medlemsstats lovgivning, ved vurderingen af, om der er optjent ret til disse ydelser.

De fleste personer omfattet af forordning nr. 883/04 vil have haft bopæl eller beskæftigelse i en medlemsstat i mindst 2 år inden for de seneste 10 år, og de vil således opfylde optjeningsprincippet og have ret til fuld ydelsesudbetaling, når de øvrige betingelser herfor er opfyldt.

Da forordning nr. 883/04 har forrang for national lovgivning, er den umiddelbart gældende i Danmark. Lovforslagets formål er således at tilrette lovgivningen, så den klart afspejler forpligtelserne i henhold til artikel 6 i forordningen. De øvrige bestemmelser i forordningen berøres således ikke af dette lovforslag.

*12. Hørte myndigheder og organisationer m.v.*

Et udkast til lovforslaget har i perioden 24. februar 2014 til 24. marts 2014 været sendt i høring hos følgende myndigheder og organisationer:

*13. Sammenfattende skema*

**Samlet vurdering af konsekvenser af lovforslaget**

|  |  |  |
| --- | --- | --- |
|  | Positive konsekvenser/ mindre udgifter | Negative konsekvenser/merudgifter |
| Økonomiske konsekvenser for det offentlige | Ingen | Ingen |
| Administrative konsekvenser for det offentlige | Ingen | Ingen |
| Økonomiske konsekvenser for erhvervslivet | Ingen | Ingen |
| Administrative konsekvenser for erhvervslivet | Ingen | Ingen |
| Administrative konsekvenser for borgerne | Ingen | Ingen |
| Miljømæssige konsekvenser | Ingen | Ingen |
| Forholdet til EU-retten | Sammenlægningsprincippet i artikel 6 i forordning nr. 883/04 finder anvendelse i forhold til optjeningsprincippet for børne- og ungeydelsen og ydelser efter børnetilskudsloven. Dette indebærer en forpligtelse til at medregne beskæftigelses- og bopælsperioder, der er tilbagelagt efter en anden medlemsstats lovgivning, ved vurderingen af, om personer omfattet af forordningen har optjent ret til disse ydelser.  Administrationen af optjeningsprincippet er allerede ændret, således at sammenlægningsprincippet i forordning nr. 883/04 finder anvendelse. Lovforslagets formål er derfor at tilrette lovgivningen, så den klart afspejler forpligtelserne i henhold til EU-retten. | |

*Bemærkninger til lovforslagets enkelte bestemmelser*

*Til § 1*

Til nr. 1 og 2

Det foreslås at tilrette lovgivningen, så den klart afspejler forpligtelsen til at anvende sammenlægningsprincippet i artikel 6 i forordning nr. 883/04 ved opgørelsen af optjeningsperioden på 2 år efter optjeningsprincippet.

Forordningen finder anvendelse på personer, der er statsborgere i en medlemsstat, samt på statsløse og flygtninge bosat i en medlemsstat, og som er eller har været omfattet af lovgivningen i en eller flere medlemsstater, samt på disses familiemedlemmer og efterladte. Den finder ligeledes anvendelse på efterladte efter personer, som har været omfattet af lovgivningen i en eller flere medlemsstater uanset disse personers nationalitet, såfremt deres efterladte er statsborgere i en medlemsstat eller statsløse eller flygtninge bosat i en medlemsstat.

Forordningen finder tilsvarende anvendelse for statsborgere m.fl. fra EØS-lande og Schweiz.

Det er et krav for at være omfattet af forordningen, at den pågældende person er vandret mellem to stater omfattet af forordningen. Det betyder, at f.eks. en dansk statsborger, der har boet i Canada i mere end 8 år og i umiddelbar forlængelse heraf vender hjem til Danmark ikke opfylder optjeningsprincippets krav om 2 års forudgående bopæl eller beskæftigelse i riget inden for de seneste 10 år og som følge deraf vil modtage en reduceret ydelsesudbetaling. Har den danske statsborger derimod boet i et andet EU/EØS-land eller Schweiz i mere end 8 år og i umiddelbar forlængelse heraf kommer til Danmark, vil borgeren være omfattet af forordningen, og som følge af sammenlægningsprincippet vil borgeren opfylde optjeningsprincippet og have ret til fuld ydelse. Det er således alene et krav for personer omfattet af forordningen for at få ret til fuld ydelse at have tilbagelagt beskæftigelses- eller bopælsperioder i en anden medlemsstats, EØS-stats eller schweizisk lovgivning i 2 år inden for de seneste 10 år forud for den periode, udbetalingen vedrører.

*Til § 2*

Til nr. 1-2

Det foreslås at tilrette lovgivningen, så den klart afspejler forpligtelsen til at anvende sammenlægningsprincippet i artikel 6 i forordning nr. 883/04 ved opgørelsen af optjeningsperioden på 2 år efter optjeningsprincippet.

Forordningen finder anvendelse på personer, der er statsborgere i en medlemsstat, samt på statsløse og flygtninge bosat i en medlemsstat, og som er eller har været omfattet af lovgivningen i en eller flere medlemsstater, samt på disses familiemedlemmer og efterladte. Den finder ligeledes anvendelse på efterladte efter personer, som har været omfattet af lovgivningen i en eller flere medlemsstater uanset disse personers nationalitet, såfremt deres efterladte er statsborgere i en medlemsstat eller statsløse eller flygtninge bosat i en medlemsstat.

Forordningen finder tilsvarende anvendelse for statsborgere m.fl. fra EØS-lande og Schweiz.

Det er et krav for at være omfattet af forordningen, at den pågældende person er vandret mellem to stater omfattet af forordningen. Det betyder, at f.eks. en dansk statsborger, der har boet i Canada i mere end 8 år og i umiddelbar forlængelse heraf vender hjem til Danmark ikke opfylder optjeningsprincippets krav om 2 års forudgående bopæl eller beskæftigelse i riget inden for de seneste 10 år og som følge deraf vil modtage en reduceret ydelsesudbetaling. Har den danske statsborger derimod boet i et andet EU/EØS-land eller Schweiz i mere end 8 år og i umiddelbar forlængelse heraf kommer til Danmark, vil borgeren være omfattet af forordningen, og som følge af sammenlægningsprincippet vil borgeren opfylde optjeningsprincippet og have ret til fuld ydelse. Det er således alene et krav for personer omfattet af forordningen for at få ret til fuld ydelse at have tilbagelagt beskæftigelses- eller bopælsperioder i en anden medlemsstats, EØS-stats eller schweizisk lovgivning i 2 år inden for de seneste 10 år forud for den periode, udbetalingen vedrører.

*Til § 3*

Skatteministeriet og Social- og Integrationsministeriet meddelte den 9. juli 2013 Udbetaling Danmark, som administrerer børne- og ungeydelsen samt ydelserne efter børnetilskudsloven, at Udbetaling Danmark med øjeblikkelig virkning skulle administrere optjeningsprincippet i overensstemmelse med sammenlægningsprincippet i artikel 6 i forordning nr. 883/04. Det foreslås på den baggrund, at loven træder i kraft dagen efter bekendtgørelsen i Lovtidende.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1** |
|  | I lov om en børne- og ungeydelse, jf. lovbekendtgørelse nr. 964 af 19. september 2011, som ændret ved § 7 i lov nr. 1382 af 28. december 2011, § 9 i lov nr. 326 af 11. april 2012, § 2 i lov nr. 920 af 18. september 2012 og § 2 i lov nr. 1398 af 23. december 2012, foretages følgende ændringer: |
| **§ 2.** Retten til børne- og ungeydelsen er betinget af,  (1-6)---  7) at mindst en af de personer, der har forsørgelsespligten over for barnet, har haft bopæl eller beskæftigelse her i riget i mindst 2 år inden for de seneste 10 år forud for den periode, udbetalingen vedrører. Hvis kravet i 1. pkt. ikke er opfyldt, udbetales en forholdsmæssig andel af ydelsen efter 3. pkt., hvis betingelserne herfor i øvrigt er opfyldt. Efter 6 måneders bopæl eller beskæftigelse her i riget inden for de seneste 10 år udbetales 25 pct. af ydelsen, efter 12 måneders bopæl eller beskæftigelse her i riget inden for de seneste 10 år udbetales 50 pct. af ydelsen, og efter 18 måneders bopæl eller beskæftigelse her i riget inden for de seneste 10 år udbetales 75 pct. af ydelsen, og  (8)---  *Stk. 2-3* | **1.** I *§ 2, stk. 1, nr. 7, 1. pkt.,* indsættes  efter ”vedrører”: ”, jf. dog stk. 4”.  **2.** I *§ 2* indsættes som *stk. 4:*  ”*Stk. 4.* I tilfælde omfattet af Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger finder forordningens artikel 6 om sammenlægning af perioder anvendelse.” |
|  |  |
|  | I lov om børnetilskud og forskudsvis udbetaling af børnebidrag, jf. lovbekendtgørelse nr. 856 af 23. august 2012, som ændret ved § 1 i lov nr. 1398 af 23. december 2012 og § 5 i lov nr. 894 af 4. juli 2013, foretages følgende ændringer: |
|  | **§ 2** |
| **§ 5 a**. Herudover er det en betingelse for ret til ydelser efter denne lov, at mindst en af de personer, der har forsørgelsespligt over for barnet, har haft bopæl eller beskæftigelse i mindst 2 år her i riget inden for de seneste 10 år forud for den periode, udbetalingen vedrører.  *Stk. 2*. Hvis kravet i stk. 1 ikke er opfyldt, udbetales følgende forholdsmæssige andel af ydelsen, hvis betingelserne herfor i øvrigt er opfyldt:   1. Efter 6 måneders bopæl eller beskæftigelse her i riget inden for de seneste 10 år udbetales 25 pct. af ydelsen. 2. Efter 12 måneders bopæl eller beskæftigelse her i riget inden for de seneste 10 år udbetales 50 pct. af ydelsen. 3. Efter 18 måneders bopæl eller beskæftigelse her i riget inden for de seneste 10 år udbetales 75 pct. af ydelsen.   *Stk. 3.* Stk. 1 og 2 finder ikke anvendelse for udlændinge, som har fået opholdstilladelse i Danmark efter §§7, 8, eller 9 b i udlændingeloven. | **1.** I *§ 5 a, stk. 1*, indsættes efter ”vedrører”: ”, jf. dog stk. 4”.  **2.** I *§ 5 a* indsættes efter stk. 3 som nyt stykke*:*  ”*Stk. 4.* I tilfælde omfattet af Europa-Parlamentets og Rådets forordning (EF) nr. 883/2004 af 29. april 2004 om koordinering af de sociale sikringsordninger finder forordningens artikel 6 om sammenlægning af perioder anvendelse.”  Stk. 4 bliver herefter stk. 5.  **§ 3**  Loven træder i kraft dagen efter bekendtgørelsen i Lovtidende. |